ཨོཾ་བདེ་ལེགས་སུ་གྱུར་ཅིག།མཐོ་རིས་མགོན་པོའི་ཅོད་པན་ནོར་བུའི་འོད།།བྱེ་བ་ཕྲག་བརྒྱས་གང་གི་ཞབས་སྐྱེས་ལ།།ཉིན་རེ་ཞིང་ཡང་རིམ་གྲོ་བསྐྱེད་གྱུར་པ།།འཇམ་མགོན་བླ་མའི་ཞབས་དེར་བདག་ཀྱང་དད།།འདི་ལྟར་ཐོས་སོ་བདག་གིས་ནི།།གངས་རི་འཛིན་པའི་ས་ཡི་ཕྱོགས།།དགྲ་བཅོམ་བཅུ་དྲུག་བསྟི་གནས་ཀྱི།།བྱང་ཆུབ་ཤིང་དྲུང་བཞིན་དུ་མཛེས།།གང་དེའི་ཆོས་ཀྱི་རྒྱལ་སྲིད་ལ།།དབང་བསྒྱུར་དམ་པའི་དཔལ་ཡོན་ཅན།།རབ་དཀར་མཁྱེན་བརྩེའི་མེ་ཏོག་ནི།།སྐལ་བཟང་དཔྱིད་ཀྱི་དཔལ་མོའི་རྒྱན།།ཤར་གྱི་རི་བོའི་གཙུག་ཕུད་ལས།།འོངས་པའི་ཉི་མ་གཞོན་ནུ་བཞིན།།ངུར་སྨྲིག་འཛིན་པ་སྦྲང་རྩིའི་གཏེར།།ཀུན་གྱི་གཉེན་ཁྱོད་རྒྱལ་གྱུར་ཅིག།དེ་ལྟར་ཅུང་ཟད་རབ་བསྔགས་པ།།ཤིས་པ་བརྗོད་པས་སྐབས་ཕྱེ་ནས།།ལེགས་བཤད་མ་ལུས་འཇུག་པའི་སྒོ།།ཐོས་པའི་བང་མཛོད་སྙན་ཤལ་ལ།།འཁྱུད་པར་འོས་པ་སྙན་ཚིག་གི།དོག་པ་མེ་ཏོག་ཕྲེང་མཛེས་འདི།།ཡི་གེའི་སྲད་བུ་ཉུང་ངུ་ལ།།ཆ་ཤས་ཙམ་ཞིག་སྤེལ་བར་བགྱི།།ཁྱོད་ཐུགས་ཡངས་པའི་ནམ་མཁའ་ལས།།ལེགས་འོངས་ཕྲིན་ཡིག་ངང་མོ་དཀར།།བདག་ཅག་ལག་པའི་མཚོ་སྐྱེས་ལ།།ངལ་བསོ་བགྱིས་པ་ཐོབ་པར་གྱུར།།དེ་ཚེ་དགའ་བ་རྒྱས་པའི་མིག།ཕྲིན་ཡིག་ངོས་ལ་རབ་བཀོད་ནས།།རིང་ན་གནས་ཀྱང་མངོན་སུམ་བཞིན།།ཡིད་ལ་ཁྱོད་སྐུ་ཡང་ཡང་བྲིས།།དེ་ལྟར་སྤྲོ་བའི་ཟློས་གར་ལ།།ཤིན་ཏུ་ཆེས་པའི་གཙུག་ཕུད་ཅན།།ཁྱེད་སྐུ་ཆུ་འཛིན་ཕུང་པོའི་ཕྱོགས།།ལྟ་བའི་དབྱངས་སྙན་འདི་ལྟར་སྒྲོགས།།དམ་པ་རྣམས་ཀྱི་ཆོས་ཡི་ཁྲི།།ལེགས་བཤད་སྨྲ་བའི་དཔལ་གྱིས་མཐོ།།འཇིག་རྟེན་ཕུན་ཚོགས་དཔལ་རྣམས་ཀྱིས།།ཁྱིམ་གྱི་རྒྱལ་པོ་མཐོན་པོར་བགྱིད།།ཁྱེད་ནི་དུལ་བའི་དཔལ་གྱིས་མཐོ།།རྒྱལ་བའི་ཆོས་ཚུལ་འདོམས་པས་མཛེས།།བསླབ་གསུམ་རྒྱན་གྱིས་བརྗིད་པ་དང་།།ཆོས་ཀྱི་ཆོས་ཀྱི་རྒྱལ་སྲིད་མཛོད།།སྐྱེ་དགུ་རྣམས་ཀྱི་ཕན་བདེ་ནི།།མ་ལུས་རྒྱལ་བའི་བསྟན་ལས་བྱུང་།།བསྟན་པའི་ཆུ་བོ་འཕེལ་བའི་གཞི།།དགེ་འདུན་ཆུ་གཏེར་ཆེན་པོ་སྟེ།།གང་གི་དྲིན་ལས་དགེ་འདུན་གྱི།།ཆུ་མཚོ་ཡོངས་སུ་གང་གྱུར་པ།།ལུང་རྟོགས་ནོར་བུའི་གདེངས་ཀ་ཅན།།བཤེས་གཉེན་ལག་འགྲོའི་དབང་པོ་ལགས།།དེ་ཕྱིར་མཐའ་ཡས་དགེ་འདུན་གྱི།།ཅོད་པན་འཛིན་པ་ཁྱོད་ཀྱི་ཐུགས།།རྣམ་དག་བསྟན་པའི་འཕྲིན་ལས་ལ།།ལྷོད་པ་མེད་པའི་བཀའ་དྲིན་མཛོད།།ངུར་སྨྲིག་ཆོས་གོས་ཟུང་དག་གིས།།རབ་བྱུང་རྣམས་ཀྱི་ལུས་མཛེས་ཀྱི།།རབ་བྱུང་ཁྱིམ་པའི་རྟགས་འཆང་བ།།བསྟན་པ་འཇིག་པའི་བརྟུལ་ཞུགས་ལགས།།བསླབ་གསུམ་སྦྲང་རྩིས་གང་བ་ཡི།།པདྨས་བསྟན་པའི་ཆུ་མཚོ་མཛེས།།ཁྲིམས་འཆལ་ངུར་སྨྲིག་གོས་འཆང་བ།།བདུད་རྣམས་མཆོག་ཏུ་ཡིད་དགར་བགྱིད།།དེ་ལྟར་རྒྱལ་བའི་བསྟན་པ་དང་།།བདུད་ཀྱི་གཉེན་གྱུར་གང་ལགས་པ།།རྗེས་སུ་བཟུང་དང་ཚར་བཅད་པའི།།འཕྲིན་ལས་ཐབས་མཁས་ལྡན་པ་མཛོད།།གང་ཞིག་རྒྱལ་བའི་གསུང་རབ་ཀྱི།།དགོངས་དོན་སྨྲ་ལ་ནུས་མེད་པ།།ལོངས་སྤྱོད་ལྡན་པའི་སྐྱེ་བོ་ནི།།མང་ཡང་བསྟན་ལ་དགོས་ནུས་མེད།།ལེགས་བཤད་འོད་བརྒྱའི་སྣང་བ་ཅན།།བཤེས་གཉེན་ཉི་མ་གཅིག་གིས་ཀྱང་།།ཐུབ་བསྟན་གླིང་བཞི་མ་ལུས་པ།།ཅིག་ཅར་ཉིད་དུ་གསལ་བར་ནུས།།དེ་ལྟའི་མཁས་མཆོག་ནོར་བུ་ནི།།གང་ན་འཆད་རྩོད་རྩོམ་པ་ཡི།།རྦ་རླབས་ཆེར་གཡོ་མཚོ་ཆེན་ལས།།འབྱུང་གི་མྱ་ངམ་ཐང་ལས་མིན།།དེ་ཕྱིར་རང་ངམ་གཞན་གྱིའང་རུང་།།གང་ལ་ལེགས་བཤད་སྨྲ་བ་ཡི།།མཐུ་ལྡན་གནས་དེར་ལྷགས་པ་ཀུན།།ཁྱོད་ཀྱིས་བསྟེན་ཅིང་ཡིད་དགར་མཛོད།།གང་ལ་འཛིན་དང་སེམས་པ་ཡི།།བློ་དང་ལྡན་པ་གཞོན་ནུ་དག།ཡོངས་འཛིན་མཁས་པའི་མདུན་ས་རུ།།སྐབས་དང་མཐུན་པར་སྦྱར་བ་དང་།།ཕོངས་ལ་ཟས་དང་གོས་དག་དང་།།འབྱོར་ལྡན་སྲེད་པ་བཅད་པ་དང་།།གཉིས་ཀའང་ཚིག་གིས་སྤྲོ་བསྐྱེད་ནས།།མང་དུ་ཐོས་ལ་སྦྱར་བར་འཚལ།།མདོར་ན་མར་མེ་མཛད་དཔལ་གྱི།།ཡོངས་སུ་རྫོགས་པའི་བསྟན་པའི་སྲོལ།།ཉམས་པ་མེད་པར་ཁྱེད་ཀྱིས་ནི།།ཡབ་རྗེ་དམ་པའི་བཀའ་བསྒྲུབ་འཚལ།།དེ་ལྟའི་མཛད་པ་རྨད་བྱུང་གི།གྲགས་པ་རྒྱ་ཆེན་སྤྲིན་གྱི་དབྱངས།།མཁས་པ་རྨ་བྱའི་ཚོགས་ཀུན་གྱི།།རྣ་བའི་བཅུད་ལེན་སྤྲོ་བར་མཛོད།།བདག་ཀྱང་རྒྱལ་བའི་བཀའ་བཞིན་དུ།།བཤད་དང་སྒྲུབ་ལས་མི་ངལ་ཞིང་།།ཁྱེད་སྐུའི་མདུན་སར་ལེགས་བཤད་ཀྱི།།སྐྱེས་བཅས་མྱུར་དུ་མཇལ་བར་སྨོན།།ཞེས་ཆོས་གྲྭ་ཆེན་པོ་དཔལ་སྣར་ཐང་གི་གཟིམས་ཁང་དུ།མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས་ཉེར་བརྒྱད་ལ་གཙང་ཉང་སྟོད་རིག་པའི་འབྱུང་གནས་ནས་ཕུལ་བའི་ཞུ་ཡིག་གཟིགས་པའི་རྟེན་མཚོན་པར།གོས་བཙོ་མ་ཁ་གང་འབུལ་བར་མཆིས།དགེ་ཞིང་བཀྲ་ཤིས་པར་གྱུར་ཅིག།།།༈